CS Turbopumper - Del 4 | Ingeniøren\nCS Turbopumper - Del 4\nAf Jacob Larsen 8. jan 2015 kl. 00:42 37\nEndnu et afsnit i blogserien om CS's turbopumper kan lige sniges ind efter årsskiftet. Temaet i del 4 bliver at finde og analysere de realistiske konfigurationer af de mono-prop drevne turbopumper vi kom frem til i del 3.\nOpsummering efter sidste blog er, at vi på den korte bane bygger en hydrogenperoxid-drevet mono-prop turbopumpe til en helt almindelig bi-propellant raketmotor. Den skal bruges til de allerførste små-skala forsøg. Den ser sådan her ud:\n(illustration: uddrag fra NASA SP-8107, figure 10)\nDen lille illustration af mono-prop turbopumpen kommer faktisk i et utal af forskellige konfigurationer. Vi skal have identificeret hvilke af nedenstående konfigurationer vi kan komme i nærheden af at fremstille.\n(illustration: uddrag fra NASA SP-8107, figure 17) Her er syv mere eller mindre almindeligt brugte turbopumpekonfigurationer. Der findes naturligvis endnu flere kombinationer, men figuren indeholder dem vi skal bruge.\nDe har i hver især deres fordele og ulemper, men vi har faktisk muligheder for at lave turbopumper inden for alle tre kategorier! Lad os kaste os over single-shaft konfigurationen først, nærmere bestemt type (d).\nTurbine between pumps - type (d)\nSå tager vi lige fat i noget mere materiale fra CS strategiseminaret og tager et skridt tilbage i historien. Vi skal tilbage til midten af halvtredserne og rette blikket østover.\n(Foto: Wikimedia Commons) S-75 Dvina luftværnsmissil (NATO: SA-2 Guideline) er et gammelt, men vidt udbredt luftforsvarsmissil, første gang operativt i 1955. Systemet er en to-trins konfiguration med et par tekniske paralleller til CS' tidligere Smaragd to-trins raket.\nS-75 Dvina går under NATO benævnelsen SA-2 Guideline. Systemet var første gang operativt omkring 1955 og er blevet opgraderet og moderniseret i en uendelighed. Det er vist stadig en del af mange nationale forsvar rundt omkring i verden.\nFor god ordens skyld skal jeg gøre det lysende klart, at S-75 eksemplet kun er medtaget fordi at der er en relevant pointe for CS's civile og fredelige raketaktiviteter. Her er et link til et kort Youtube klip af en testaffyring på et faldskærmsmål, hvorefter vi lige hurtigt ser på hvad der faktisk sker under den første del af den flyvning. Jeg vil undlade at kommentere på det reguleringstekniske i de to flyvninger, da systemet og teknologien jo har rødder over halvtreds år tilbage i historien.\n(Foto: privat foto, simhq.com) S-75 accelererer voldsomt hurtigt af sin startrampe, der faktisk er kortere end selve raketten.\n(Foto: privat foto, simhq.com) Første trin er en faststof-motor med en brændetid på 3-4 sekunder. På det tidspunkt er raketten påstået gået supersonisk. Man bør lige lægge mærke til de rektangulære porte på raketten.\n(Foto: privat foto, simhq.com) Når faststof-trinnet er ved at brænde ud, så starter anden-trinnet med udstødningen slippende ud af udstødningsportene, inden separation.\n(Foto: privat foto, simhq.com) Anden-trinnet "sustaineren", der faktisk er et bi-prop system, overtager resten af flyvningen efter at første-trinnet er efterladt.\nDen spændende og relevante del af af ovenstående billedserie er faktisk bi-prop motoren i anden-trinnet, her en forholdsvis moderne model kaldet S2.711-V1. Som man på perspektivet kan se, så er det en lille størrelse på omkring en meters højde og har en tørvægt omkring 45kg, med en single-shaft turbopumpe monteret øverst. Disse motorer har op gennem historien kørt på flere forskellige, mere eller mindre giftige propellanter, typisk med IRFNA (Inhibited Red Fuming Nitric Acid) som oxidizer og kerosinblandinger og andre organiske forbindelser som brændstof. Nogen af kombinationerne reagerer hypergolt med hinanden og kræver derfor ikke noget tændingssystem. Da motoren gjorde sin debut i 1955 var den krediteret med en trykkraft på omkring et ton. Bare ti år senere i 1965 var den blevet opgraderet til omkring tre tons, med en sea-level ISP på cirka 230.\n(Foto: Wikimedia commons) S2.720-A2 er vist både den nyeste version, samt eksportversionen af S2.711-V2 motoren fra S-75'erens anden-trin, men de ligner hinanden på en prik og så er kvaliteten af de fundne S2.720-A2 billeder bedre. Desuden har disse motorer været solgt og reverse-engineered på kryds og tværs henover mange lande og været brugt både til militære og civile formål, så det er ikke lige nemt at holde styr på bevægelserne og versionerne. Hvorom alting er, så er motoren er en forholdsvis fiks lille sag på omkring en meters højde og en tørvægt på omkring 45 kg, med single-shaft turbopumpen øverst. Motoren er rimelig simpel med en del svejsede konstruktioner og alligevel er den stadig i stand til at trykke omkring tre ton. Hvis nogen kan finde mål på den, så byd gerne til med info. Det vides at selve anden-trinnet er 500mm i diameter. (klik på billedet og derefter gem, for at få fat i billede i 1428x2309 pixel opløsning, for de bedste detaljer)\nEt nærmere kig på turbopumpen afslører en arbejdskvalitet, der ikke lige ved første indtryk giver indtryk af at være militær kvalitet, men det er åbenbart tilstrækkeligt til at man anslået har fremstillet mellem 6000 og 10000 af disse motorer på verdensplan. Turbopumpen er bygget således, at fuel og oxidiser bliver suget ind i hver deres pumpe-trin gennem de yderste lodrette tilslutninger. Efter at trykket er kommet op i centrifugalpumperne, så sørger opsamler-manifoldene for at guide propellanterne nedad i rørene og de rigtige steder hen. I midten mellem de to centrifugal-pumper sidder der så en simpel og noget større diameter "partial-admission" turbine. "Partial-admission" betyder, at kun en lille del procentdel af turbinebladene gennemblæses af drivgassen. Resten af tiden løber bladene bare "med rundt", hvilket selvfølgelig giver et lille effektivitetsdyk. Dette turbineprincip står noget i kontrast til "full-admission" turbiner i flymotorer, hvor alle turbineblade kontinuert afbøjer gas.\n(Foto: Wikimedia commons) Hvis man studerer billedet i fuld opløsning, så vil man se en masse svejsede forstærkninger og svejsede dele. Det er svært at blive imponeret af kvaliteten af håndværket, men det virker tilsyneladende på de op mod 6000-10000 motorer der er anslået fremstillet af denne type. Det øverste "skæve" rør sidder på udstødningssiden af turbinen og udstødningsrøret sender den brugte turbopumpe-drivgas ud nede ved raketdysen.\nDet der er smart her er, at "partial-admission" turbinen nemt kan omsluttes af et simpelt to-delt turbinehus. Hele konstruktionen omkring turbinehuset ville blive meget mere kompliceret, hvis det havde været en "full-admission" turbine. Det er også meget simpelt at placere et kugleleje i hver sin del af huset, lige på hver side af turbinen, så man får en roterende konstruktion med en super kort og stiv aksel. Når den her turbopumpe-aksel først er afbalanceret, så vil sådan en kort og stiv aksel være næsten umulig at få til at gå i resonnanssvingninger. Herligt!\n(Foto: Wikimedia commons) "Partial-admission" turbinen fra en god vinkel. Den lodrette dåse nederst til højre er gas-generatoren. Derfra ledes højtryksgas ind til turbinehjulets højre side gennem de forholdsvis lille rør. Turbinen udvinder kinetisk energi ved at afbøje gassen så meget som muligt, hvilket forklarer vinkelen på "udstødningsmanifoldet" på venstre side af turbinen. Den ekspanderede gas ledes bort, gennem et større udstødningsrør uden for meget modstand, og blæses over bord i samme udstødningsplan som hovedmotoren.\nDer er (mindst) én ting, der saboterer hele ideen om at bygge en variant af denne super simple turbopumpe: Det store turbinehjul. Den her turbopumpe bruger en aksial turbine, lidt i stil med dem man ser i moderne flymotorer. Det er ikke så svært at designe den og udregne geometrien. Det findes der helt almindelige procedurer for. Det er fremstillingen der ender med at blive stopklodsen. Principielt ville jeg helst benytte en "lost-wax vacuum investment casting process" udført med Inconel 713 eller 718 (typiske turbinehjuls-legeringer) og så støbe hele akselen med turbinehjulet i et stykke, hvorefter den i en drejebænk kan efterbearbejdes for lejer og pasninger i én operation. Det kræver desværre bare en SLS 3D-printer og et velvilligt støberi til at fremtrylle sådan et rå-emne. SLS-printningen og specielt støbeprocessen koster kassen og kan ikke lade sig gøre uden en usædvanlig stor sponsor-velvilje.\n(Foto: www.advrider.com) Et aksialt turbinehjul, som det kunne se ud i turbopumpen, dog med alt for lange turbineblade. Det er den her stump, med sine turbineblade, der stikker en kæp i hjulet på dette turbopumpe-koncept. Det er så pokkers svær at fremstille den slags uden støbning.\nEt tvivlsomt alternativ til støbning kunne være maskinering i en 5-akset fræser, da turbinebladene ikke bliver så lange endda. Det er bare ikke til at få rå-emne "skiver" af Inconel 713/718 i diametre over 150mm. Man kan nedgradere til at bruge rustfri stål, men så skal man ned under 500°C i indløbstemperatur på turbinen for ikke at risikere at centripetalkraften slynger blade og skive fra hinanden. Det er lige netop der turbinelegeringer, som Inconel og andre superlegeringer, kan køre både varmere og hurtigere uden at springe i luften. Koldere gas giver også mindre ydelse, så der skal også kompenseres med en forøget mængde gasgennemstrømning for at få samme nytteeffekt ud på akselen.\nSidst, men ikke mindst, er det noget af en ulempe at man så skal bolte eller på anden måde fastgøre turbinehjulet på akselen. Det kan godt lade sig gøre, men der er mange fine fejlkilder skjult i den process, som man nemt ville kunne omgå ved at støbe hele emnet i ét stykke og så efterbearbejde det.\nKonklusion: Et single-shaft design (partial admission turbine-between-pumps) er mægtigt spændende, men vi kan ikke løfte fremstillingsopgaven på nuværende tidspunkt. Konfigurationen er dog top-kandidat til en flight-pumpe, såfremt vi kan få løst de fremstillingsmæssige udfordringer og har korrekt dimensionerede pumpehjul liggende klar, til at holde det rigtige fuel/oxidizer forhold.\nOffset turbine - type (e)\nDenne type turbopumpe kan potentielt løse et semi-alvorligt luksusproblem omkring turbine-effektiviteter. Problematikken har rod i densiteterne af de forskellige medier i henholdsvis pumpe- og turbinesektionerne, hvor densiteterne af arbejdsmedierne kan oversættes stort set direkte til komponentdiametre.\nDer er en lille omtrentlig tommelfingerregel fra gasturbineverdenen, som holder specielt godt når man kigger på turbojet motorer: Det største aksiale kompressor-hjul (gælder både aksiale og radiale kompressorer) og det største turbine-hjul på samme aksel, roterende med samme omdrejningshastighed, har stort set samme diameter.\nDet hænger sammen med at både kompressor og turbine gennemstrømmes af samme gasformige medium, godt nok med forskellige temperaturer, men med en densitetsforskel på maksimalt en faktor fire. Når vi kigger på turbopumper, så kan densitetsforholdet mellem turbinegassen og de flydende propellanter nemt vokse til en faktor 1000, hvorefter der pludselig kan blive meget stor forskel på pumpe- og turbineelementer. Hvis man lige kigger på S-75 turbopumpen ovenfor, så er diameterforskellene ret tydelige.\nGroft ridset op, uden ret meget forklaring, så er der en optimal kombination af en turbines periferihastighed U og arbejdsgassens absolutte afgangshastighed C_0, hvor den slipper turbinebladene på turbinebladenes afgangsside, hvilket betyder rigtigt meget for turbineeffektiviteten. Den faglige term er Turbine Velocity Ratio.\nTurbopumper til raketmotorer er nok den diametrale modsætning til kraftværksteknologi. I store gas- og dampturbiner på kraft-varmeværker bruger man rask væk 15 aksiale kompressortrin og mange turbinetrin, for at få systemeffektiviteten så højt op som muligt. Jo flere trin man har, jo mindre belastning (kompressions-/ekspansionsforhold) er der på hvert trin, og jo bedre bliver effektiviteterne. I turbopumperne bruger man så få trin som overhovedet muligt for både at holde vægt og kompleksitet nede. Det er almindeligt at acceptere et betydeligt effektivitetstab for at slippe afsted med et turbinetrin mindre, for både vægt og svingningsdynamiske fordele. Man går også rask væk med til turbineekspansionsforhold på omkring ti, hvilket kun kan lade sig gøre med nogle ret eksotiske supersoniske turbinedesigns.\n(illustration: NASA SP-8110, figure 13) Den teoretiske isentropiske effektivitet af forskellige turbinetrin, som funktion af forholdet mellem periferihastighed U og arbejdsgassens absolutte afgangshastighed C_0 i udgangsplanet på turbinebladene. Da store ekspansionsforhold over ganske få turbinetrin altid giver en meget høj C_0, så er den eneste måde at prøve at opnå en bare nogenlunde anstændig turbineeffektivitet, at få periferihastigheden så højt op som praktisk muligt. Eller sagt på en anden måde, så har en langsomtgående turbine en elendig effektivitet, ligegyldigt hvordan den ser ud.\nJagten på en bare anstændig turbineeffektivitet, i form af en høj periferihastighed, afføder et andet problem. Det er stadig en begrænset mængde arbejdsgas der skal til at drive en turbine, så når diameteren på turbinehjulet kommer rigtigt højt op, så bliver turbinebladene meget korte. Selv på ret store full-admission turbinehjul kan bladhøjden komme helt ned omkring 4 mm, hvilket anses for det absolutte minimum. Turbinebladene skal jo stadig køre med en lille afstand til selve huset, så lækage-tabene går hurtigt hen og påvirker turbineeffektiviteten, når en del af gassen passerer harmløst gennem gabet og ikke afsætter energi i turbinebladene. Partial-admission turbinerne har så relativt mindre lækagetab på grund af de lange turbineblade, men mister det vundne i tabene forbundet med at dreje inaktive blade rundt.\nDer er altså en hel masse potentielle problemer med velocity-ratio problematikken og meget store diametre turbinehjul i kompakte turbopumper. Løsningen man kom op med er: Gearede turbopumper.\n(illustration: www.herorelics.org/NASA) Rocketdyne Mark III turbopumpen er en gearet konstruktion, for at komme problemerne til livs med velocity-ratio'en og densitetsforskellene på de henholdsvis flydende og gasformige arbejdsmedier. Udvekslingsforholdet mellem pumpeakselen og turbineakselen er 4,885. Diameteren på turbinehjulet er kommet langt ned og hastigheden kan sættes så højt op som man mener forsvarligt, så velocity-ratio'en bliver høj nok til at opnå en god turbineeffektivitet.(bladhøjden på første turbinetrin er nu stadig meget meget lille)\nSå elegant som dette gearede turbopumpe design er, lige så stort et fremstillingsmæssigt mareridt er det i CS sammenhæng. Vi kan ikke fremstille den slags huse, flere forskellige akseler og alle de præcisionstandhjul. Der er godt nok fordele i sådan et turbopumpedesign, men jeg kan ikke retfærdiggøre indsatsen det kræver at designe og fremstille sådan et mesterværk.\nOvenstående design er strøget fra listen over potentielle kandidat-konfigurationer, men der har til gengæld i den forløbne uge vist sig en ny åbning, så off-set turbine turbopumper er ikke helt afskrevet alligevel. Jeg har fået diskret tilsagn om materiel støtte, hvis behovet skulle opstå. Gearkasserne vil kræve nogle mindre ændringer og tilføjelser for at kunne køre som turbopumpegearkasser, men de kører rutinemæssigt med 90.000 RPM på højhastighedsakselen, er gode for omkring 75kW kontinuert overført effekt og vejer omkring 6 kg. Det er ikke nogen dårlige specifikationer at have liggende i baggrunden som back-up løsning til et senere tidspunkt.\nTurbines in parallel - type (g)\nVariationer af type (g) bliver vores konfigurationer i denne indledende fase af turbopumpeudviklingen. Der er rigtigt mange ting der taler til fordel for denne konfiguration, som vi nok skal få kigget på.\nVi kan starte med gasforsyningen til turbinerne i de to pumper. Såfremt gastrykket er konstant, uafhængigt af masseflow, så er de to pumper fuldstændigt uafhængige i operation. Afgangstrykforholdet på fuel/ox og fuel/ox blandingsforholdet forbliver nogenlunde konstant over hele arbejdsområdet, uafhængigt af hvor meget effekt man tilfører pumperne, der vil følges ad grundet den fælles gasgenerator. Man kan altså skrue op og ned for gasgenerator trykket til pumperne uden at blandingsforholdet ryger helt i hegnet og måske smelter en motor. Komponentdiametre for pumper og turbiner kan også designes ret frit, således at de matcher hinanden bedst muligt. Så behøver man i praksis kun én gasgenerator med op og flyve, med kun et sæt kompleksitet, tilhørende gasgeneratoren. Det er et fornuftigt flight-setup, men da vi stadig er i de indledende øvelser omkring turbopumper, så skal vi have lavet en lille smule om på konceptet.\nEn variant af type (g) konfigurationen, som er lang mere velegnet til jordbaseret udvikling og eksperimentering. Ved at have to separate og uafhængige gasgeneratorer, så er de to pumper nu totalt afkoblede fra hinanden. Afgangstryk, masseflow og dermed fuel/ox blandigsforholdet fuldt ud variabelt. Det er mægtigt nyttigt til at optimere raketmotorer og turbopumper med.\nNu må vi så se i øjnene at vi nærmest ikke har lært at kravle endnu, når det kommer til turbopumper. Forhåbentligt lærer vi hurtigt at karte hen over gulvet, så vi kan begynde at øve os på at stå op på to ben. Vi skal simpelthen bruge et koncept, der kan give os en masse hurtige relevante erfaringer med at pumpe flydende væsker.\nSå er vi ved at have barberet konceptet turbopumper så langt ned i kompleksitet, som man nærmest kan forestille sig, men det er noget i den her stil vi skal bruge for at lære at pumpe noget som helst.\nVi står stadig med problemet i at det er svært at få fat i aksiale turbinehjul. Eller rettere, det er muligt at købe dem som komponenter fra microgasturbine-verdenen, men udvalget er meget begrænset og det bliver meget svært at opskalere. En noget mere alsidig og lovende vej at gå er at få fat i kommercielt tilgængelige radiale turbinehjul fra turboladere. Moderne turboladere turbinedesigns er, i brændstoføkonomiens og emissionernes hellige navn, blevet ret avancerede og er tilgængelige i et utal af størrelser. De er masseproducerede, så priserne for "råmaterialerne" er nogenlunde spiselige. De kommercielle turboladere til rigtigt store lastbiler og entreprenørmaskiner er også store nok til store raketter. Jeg har set almindelige kommercielt tilgængelige turboladere med en aksel-effekt på omkring 300kW.\n(foto: Wikimedia Commons) En større moderne turbolader. De er efterhånden blevet forholdsvis effektive rent aerodynamisk, så de er ikke noget helt skidt udgangspunkt. De fås også store nok til selv store raketter, da deres aksel-effekt kan være over 300kW.\nVi risikerer at rende ind i føromtalte problematik omkring komponentdiametre. Radiale turbinehjul fra kommercielle turboladere ligger ret højt i deres velocity-ratio, i forsøget på at jagte gode turbineeffektiviteter, så de skal køre meget stærkt. Det betyder, at hvis vi fjerner kompressorhjulet og kompressorhuset fra en kommerciel turbolader, og beholder lejekernen, turbinehjulet og turbinehuset, så vil det erstatningspumpehjul, der kommer på, blive af væsentligt mindre diameter end turbinehjulet. Alternativt kan vi undlade at køre med alt for små pumpehjul og så køre langsommere på akselen og turbinen, med effektivitetstabene associeret med en lav turbine velocity-ratio. Det er en afvejning vi må tage hen af vejen.\nHvordan kommer vi i gang med CS turbopumpeforsøg og udvikling?\nEn af de vigtigste ting er at vi er lidt snu omkring hvordan vi griber turbopumpeudviklingen an. En af de første grundpiller er, at undgå at lave de mest åbenlyse fejltagelser, som andre i branchen allerede har lavet tidligere. Vi tager jo trods alt fat på en teknologi pionerene gik løs på for over 60 år siden.\nFørste skridt i at undgå de mest åbenlyse faldgruber er dermed: Litteratur.\n(illustration: CS) Jeg har lige lavet en oversigt over relevant litteratur for vores turbopumpeudvikling. Der er naturligvis meget mere end listet her, som kun lige er relevant i vores snævre kontekst, men NASA har været så venlige at koge rigtigt mange essentielle ting ned i en række "monogrammer" omkring alt rumraket-relateret. Der er i alt omkring 130 rapporter og anslået 12000 sider om nærmest alt indenfor emnerne "Space vehicle structures", "Guidance and control", "Environment" og "Chemical propulsion". Der er rigtigt mange guldæg nedfældet af de gamle NASA ingeniører.\nDen næste ting nødvendig for at komme i gang med udviklingen: En plan\n(illustration: CS) Den præliminære udviklingsplan for CS turbopumper består af tre trin med stigende komplektistet. Ideen er en step-by-step udvikling, hvor vi hvert skridt får styr på en del af den nødvendige teknologi og herefter bygger på dette fundament i kampen frem mod næste udviklingstrin.\nOvenstående plan siger meget kort fortalt følgende:\nTrin: Få styr på hydrogen-peroxid mono-prop katalysatoren. Få styr på noget forsøgshardware, hvor effektiviteten ikke er ret højt på prioritetslisten. Få styr på grundliggende pumpe-impeller design og fremstilling. Slutteligt, lær at pumpe postevand.\nTrin: Opskalér hardwaren. Få styr på segl-teknikkerne og hold de forskellige medier ordentligt adskilt inden i pumpen. Begynd at køre noget stress- og performance test på pumpehardwaren. Lær at pumpe alkohol, RP-1 (kerosin) og hydrogenperoxid. For underholdningens skyld kan man muligvis begynde at lege med praktiske forsøg i motorer. Altså: Lær det absolutte minimum af det grundliggende der skal til, for at få ting i luften.\nTrin: Opskalér hardwaren endnu engang, til den størrelse hvor turbopumperne alene kan få jorden til at ryste og raffinér dem til et niveau, hvor de kan forsyne en motor med en trykkraft på 10 ton og opnår en høj nok driftsikkerhed til, at man seriøst tør begynde at overveje en mand i spidsen af raketten. Tag alle erhvervede erfaringer op til dette punkt og ret dem alle mod at knække den sidste alvorligt hårde nød: Lær at pumpe LOX.\nHvis alt går så nemt, som det hurtigt kan komme til at se ud på papir, så har vi efter trin 3 og som den første amatørorganisation i verdenshistorien, sparket døren ind til det meget fåtallige og eksklusive selvskab, der behersker turbopumpeteknologien. Når ydelsen så er kommet ordentligt op på både motorer og turbopumper, så bliver der lige pludselig meget vide rammer for hvad vi kan sende op, ud, rundt eller måske endda i kredsløb. Så bliver vi i sandhed en lille-put rumfartsnation, til andres store forundring og beundring.\nDen tredje og sidste nødvendighed for at komme i gang med udviklingen er: Hardware\n(Foto: CS) Tre styks helt nye GT1241 automotive turboladere venligst doneret til turbopumpeprojektet. Kompressorhjul og kompressorhus mangler, hvilket ikke er nogen ulempe for turbopumpeprojektet.\nDer er som optakt til turbopumpeudviklingsprojektet venligst blevet doneret tre identiske, helt nye, små GT1241 automotive turboladere. Tre eksemplarer giver mulighed for repetérbarhed, samtidig med at vi kan tillade os at springe en enkelt eller to i luften undervejs i udviklingen, uden at blive slået tilbage til start. Det er godt nok de næst-mindste turboladere i GT-serien og de kører rasende stærkt, men de er et fornuftigt udgangspunkt. Pumpehjulene bliver meget små og effektiviteten bliver ikke særligt høj på så små komponenter, men til gengæld bliver det logistisk og økonomisk småt, nemt og hurtigt at arbejde med. Vi skal jo i princippet bare hitte ud af om der er nok substans i konceptet til at retfærdiggøre en opskalering til næste udviklingstrin.\nEfter endnu en marathon-blog mener jeg at have fået samlet op på hele historikken, tankegangen og baggrunden for et CS turbopumpe udviklingsprojekt, så læserne begynder at være op omgangshøje med det nuværende punkt i udviklingen. Vi har en plan, noget litteratur og noget hardware. Der mangler stadig et par elementer, i form af man-power og økonomi, men det kan jeg først komme lidt nærmere ind på når vi for alvor skal til at bygge teststande og hardware.\nJeg kan afsløre at de nuværende pågående aktiviteter samler sig omkring hydrogenperoxid- og katalysatorforsøg i Søren Lund Kristensens laboratorier og at Christian Behrens-Thomsen, i samarbejde med velvillige sponsorer, er ved at køre en gang 3D metalprint i stilling, som eksperimentelle fremstillingsmetoder. Der er altså en hel del der har rørt sig i baggrunden, mens at jeg har samlet op på al historikken og overvejelserne bag udviklingsprojektet, og der er rigeligt materiale i det til kommende blogs. Der er også indikationer på at sponsorering af turbomaskineri designsoftware og CAD software går på plads først i det kommende år.\nJeg synes at prospektet for CS turbopumper ser rimeligt lovende ud. Jeg mener klart at vi kan bygge dem, med overskud og overbevisning. Hvad mener i?\nVelkommen til et fantastisk raket-år!\nImponerende grundighed Jacob, det kan jeg li. Flot flot. Med den vedholdenhed du lægger for dagen plus lidt spons, er jeg egentligt ikke i tvivl om at du nok skal nå i mål på et tidspunkt, og så hjælper det jo også at have den luksus ikke at skulle arbejde mod en deadline :-)\nVar det måske en ide at tale med Michael Eriksen omkring CAT?\nJo, absolut. Specielt efter næste blog har jeg tænkt mig at prøve at mobilisere hver eneste kompetente kemiker og kemiingeniør i en fælles front mod en helt specifik problemstilling.\nMere om det efter næste blog, hvor jeg ridser baggrunden for problemstillingen op.\nSpecielt fordi RML lader til at have droppet udviklingen af en catpack.\nSkønne gode turbo-blogs\nTak for 4 fantastiske, spændende og teknik-spækkede blogs !!\nJeg er blevet en hel del klogere :-)\nInconel 713 eller 718\nHvilke diameter skal du op på før dette kunne være interessant?\nHar google størrelser på både 30cm og 45cm på rounded bars af Inconel 718\nOg hvad er grunden til du vil vente til 3. trin med at pumpe LOX\nRe: Inconel 713 eller 718\nVi skal nok op omkring de 300mm. Nu har jeg ikke undersøgt det til bunds, men min favoritleverandør havde kun inconel "skiver" (tykkelse typisk 10, 20, 30mm etc.) op til en diameter på 127mm.\nEn af de afskrækkende ting ved inconel er at det koster det blege. Det ville være fedt hvis man kunne få fat i "skiver", mens hele længder i de diametre ville vælte hvilket som helt budget.\nUnder alle omstændigheder lader vi lige aksiale inconel-turbiner ligge her i første omgang. Vi skal have styr på nogle andre grundliggende ting og systemer først, men hold endelig øjnene åbne derude. Hvis der er nogen der falder over en leverandør af inconel "skiver" i størrelserne omkring ø300mm, så har vi helt sikkert masser af hestekræfter til en stor elegant single-shaft "turbine-between-pumps" turbopumpe i fremtiden.\nDer er (mindst) to gode grunde til at vente med at lære at pumpe LOX, til alt andet virker:\nDen første er at det bliver meget udfordrene at få segl/pakninger til at holde tilstrækkeligt tæt ved kryogene temperaturer. Vi skal nok helt op omkring primære kulpakninger med sekundære dobbelte heliumtryksatte labyrintsegl, for ikke at pumpe for meget LOX de forkerte steder hen. Det er virkelig ikke for børn, men til gengæld har jeg efterhånden noget erfaring med kulpakninger og nogle leverandører til dem.\nDen anden ting er problemer med krympning af alle komponenter i kulden. Alle materialer trækker sig ret meget i en gennemkold turbopumpe og man risikerer at ting går fast. CS har prøvet frosne ventiler før og NASA gjorde det nærmest forleden med opsendelsen af Orion. Den kom også først afsted dagen efter at de havde tøet nogle bundfrosne hængende ventiler op.\nJeg vil helst gerne have så få problemstillinger tilbage i pumperne som muligt, når LOX'en kommer ind fra sidelinjen og præsenterer sit helt eget sæt udfordringer.\nInconel? Jeg kan ikke lade være med at tænke, at det måske er en bro, der ligger lidt for langt væk. I skulle ikke gerne bruge jeres krudt på noget der er for besværligt og for dyrt - og måske endda alt for godt til anvendelsen.\nTil gengæld synes jeg springet fra V2 - teknik med svejst jern til russisk '50 er teknik er helt fremragende. Bare det at have en reference til Alexei Isayev er da også noget... og der er noget smukt ved russisk teknologi i al sin brutale enkelthed. Gad vide om de brugte inconel i deres turbine? Hint: Nej.\nDet er forøvrigt ikke alt for svært at finde ud af. På nettet er der nogen der sælger udrangerede eksemplarer - den billigste jeg fandt gik til 1000 £. Med så mange fremstillede eksemplarer, og russernes tendens til at opmaganisere frem for at skrotte, skulle det nok være muligt at finde noget. I behøver bare at disassemble peroxid - turbinen for at lære noget.\nKan man forøvrigt ikke klare sig med en højtemperatur aluminium legering? Hvis du søger på "lost PLA" vil du finde masser af videoer hvor folk står i garagen og støber emner ud fra normale FDM - printede emner. De bruger ganske vist coladåser som råmateriale, men nøjagtigheden bliver god - det er f.eks let at skelne printersporene på det færdige emne. Jeg har for sjovs skyld prøvet at printe et turbinehjul på en Makerbot 2, og resultatet blev overraskende godt.\nSå... lidt mere styr på råmatrialet, støbesand/emnecoating og en lidt bedre ovn og støbeteknik, så tror jeg I har noget brugbart.\nOg vel og mærke noget der ikke smadrer bankkontoen.\nKan man forøvrigt ikke klare sig med en højtemperatur aluminium legering?\nJeg er enig i at Inconel vejen lyder noget dyr (bearbejdning af det materiale er vel heller ikke for sjov). Aluminium har vel bare den trælse egenskab at flydespændingen styrtdykker så snart det bliver lidt mere end "håndlun". Se evt. her. Det er godt nok 6061 alu og der findes sikkert noget der er bedre.\nFindes der godt nok ikke andet materiale der er:\nTil at købe for penge.\nTil at bearbejde uden alt for meget besvær.\nKan holde til LOX temperatur uden at blive "glas sprødt"\nHolde til de "bekedne" temperaturer fra H2O2 gasgenerator?\nDet er en god diskussion at tage fat på, specielt på et forum hvor så mange mennesker samlet set udgør en enorm videns- og erfaringsbase.\nVi kan jo starte ud med mit motiv: Jeg har fra egen erfaring at disse inconel legeringer bare virker og at de forsvinder fuldstændigt fra listen over potientielle bekymringer. Den liste prøver jeg at holde så kort som muligt.\nDet betyder ikke at der ikke er andre gode eller endda bedre alternativer. Jeg kender dem måske bare ikke og derfor er den samlede viden og erfaring, i kombination med dette forum, så vigtig en kilde til problemløsning. Når al informationen så er kommet på bordet og vendt og drejet, så skal der jo altid i sidste ende tages en beslutning, men jo mere solidt et beslutningsfundament, jo bedre en beslutning.\nAluminiums trækstyrke styrtdykker ved høje temperaturer. Derfor holder jeg aluminium langt ude på et sidespor, indtil kilderne til alternativer løber tør. Vi skal altså bruge nogle rimeligt høje temperaturer for at få noget nytteeffekt ud af gasgeneratoren og turbinen.\nJeg er enig i at russernes lidt grove tilgang til tingene, i den tekniske korrekte tidsperiode, giver en af de bedste kombinationer af fremstillingsvenlighed, teknisk kompleksitet og ydelse. De brugte nok ikke inconel i deres turbopumpe turbiner, da mono-prop drivmidlet til gasgeneratoren (isopropyl nitrat) i dets rene form reagerer og producerer gastemperaturer omkring 1200°C. De har nok blandet noget i til at sænke forbrændingstemperaturen, men jeg tror ikke de er gået helt ned til at bruge almindelig stål eller rustfri som turbinemateriale.\nKan du linke til et par eksempler på hvad du har fundet? Det lydre ret spændende.\nInconel'en er da rimeligt dyr, men det kunne nok være en udgift der var til at overkomme, hvis man virkelig besluttede sig for at gå ned af den vej. Én listepris, på en enkelt ø127x25mm Inconel 718 "skive" (som må være den absolut dyreste kilopris man kan finde) var på lige omkring 1800kr. Ja, det er da rasende dyrt for en listepris, men man kan være meget heldig med effekterne af interessen omkring raketprojekterne og sponsoraftaler. Dette er jo bare et eksempel på en enkelt tilfældig leverandør.\nEn af de andre måder man kan være heldig på, er at få lov til at komme med på en ledig plads på et af "juletræerne" støberierne plejer at lave til denne slags emner. Hvis man har tid til at vente på at støberiet kører et batch inconel, så kan man også der være rigtigt heldig med at komme med, når man er en frivillig non-profit raketorganisation.\nBring bare info og erfaring til bordet, så vi kan få vendt og drejet alle mulighederne, for en endelig sagligt begrundet beslutning.\nPS. Turbinematerialet i turboladere er næsten også nød til at være nikkel-legeringer. I moderne benzinbiler er udstødningstemperaturene meget høje og de skal holde i tusindvis af timer. Selv har jeg også prøvet at køre store dieselturboladere ved gastemperaturer over 1000°C. Det er altså lavet solidt!\nturbine hjulet fra en stor turbolader\nHvad med at bruge turbine hjulet fra en stor turbolader?\nJeg tænker stor stationære industri diselmotorer,mindre skibs motorer eller store entreprenør maskiner.\nRe: turbine hjulet fra en stor turbolader\nDet kunne være en mulighed. Jeg har faktisk set et enkelt aksial turbinetrin i en ældre og ret stor marineturbo. Det eneste problem var bare, så vidt jeg husker, at turbinehjulet og akselen var en støbning. Det var lidt samme ide jeg havde tænkt mig at bruge.\nEr de GT1241 i har fået helt specielle mht opbygning hvor kompressor er en selvstændig enhed? Passer selve turbineopbygningen dårligt mht at få en fornuftig virkningsgrad ud af den gas som en H2O2 gas generator kan give? Hvis man kan få en færdig turbine er det måske lidt nemmere end at skulle starte helt fra bunden.\nHvor stor effekt får man ud af turbiner der sidder i lidt større standard motorer (traktor / lastbil størrelse som er lavet i relativ stort styktal)?\nHvad koster sådanne turboer evt. i brugt udgave som kan renoveres? Der hvor jeg vil hen er om det er smart at satse på 5 akset bearbejdning på inconel, som evt. endda skal specialstøbes, hvis man kan få en færdig enhed til ~10k. Ved den færdige enhed kunne man "nøjes" med at bruge sine kræfter på pumpedel og gasgenerator (meget stor opgave i sig selv). Pumpedelen bliver svær at lave, men den kræver vel ikke inconel. Her kan vel bruges standard rustfri eller stærk alu legering som ikke koster det store og er let tilgængelig.\nNu skal vi jo ikke glemme at turbopumpe er et sideprojekt, men hvad vil du anslå en turbopumpe vil komme til at koste til 100kN motoren? Du vælger selv om det skal være ud fra færdigkøbt turbine eller helt fra bund med støbning og bearbejdning. Jeg ved godt at det måske er et uretfærdig spørgsmål på nuværende tidspunkt, men man bliver vel nødt til at tænke lidt over det når nu man vil køre sideprojektet.\nJeg tror vi måske alligevel har snakket en lille smule forbi hinanden. Planen er netop at bruge umodificeret de turbinehjul og akseler der sidder i turboladerne. Kompressorhjulet sidder bare på med en god glidepasning og en møtrik. På den måde omgår vi indledningsvis fuldstændigt snakken om aksiale turbinehjul og deres fremstillingsproblemer. Den anden snak om aksiale turbinehjul, til en turbine-between-pumps single-shaft konfiguration er et senere udviklingstrin, der måske har sin berettigelse, hvis vi kan få løst fremstillingsproblemerne. Desuden kan det være at turboladere modificeret med et pumpehjul virker så godt, at vi ender med at blive ved den teknologi, i stedet for at tage slæbet med at udvikle en single-shaft pumpe. Desuden har du fuldstændigt ret i at det er langt simplere, også rent materiale og fremstillingsmæssigt, at sætte vores eget pumpehjul på turboladerakselen. Der bliver nogle problematikker omkring segl på et senere udviklingsstadie, men det må vi tage til den tid.\nAngående aksel-effekt, så har jeg taget fat i en middelstor tilfældig turbolader, i Garretts mere moderne afdeling. Her er Her er GTX4508R turboens compressor map\nI punktet 119lbs/min og kompressionsforhold 4,4 bruger kompressorhjulet 196,22kW. Dertil kommer at indgangstrykket, og dermed densiteten af gassen, er forholdsvis lav. I forbrændingsmotorer er luftmasseflowet gennem turbinen maksimalt det samme som luftmasseflowet gennem kompressoren. Dertil kommer også at nytteffekten på turbinehjulet (blandt andet) er direkte proportionalt med luftmasseflowet gennem det.\nDen pointe jeg prøver at komme frem til er, at vi kan bryde reglerne for forbrændingsmotorer når vi bruger en selvstændig hydrogenperoxid gasgenerator. Der er ikke noget der (teoretisk set) forhindrer os i at køre varm gas ved 40 bar ind i turbinen. Derved bliver densiteten af gassen (og dermed masseflowet) meget højt, hvilket resulterer i en enorm forøget akseleffekt.\nHvis vi tager ovenstående eksempel i en ultra-grov og primitiv kontekst, så betyder en faktor 10 forøgelse af trykket, en faktor 10 forøgelse af densiteten, der igen er ensbetydende med en faktor 10 forhøjelse af masseflowet gennem turbinen, hvilket i sidste ende betyder en faktor 10 forøgelse af nytteeffekten fra turbinen. Såfremt ovenstående turboladers interne mekanik ville overleve forsøget, så ville den md forbehold levere i underkanten af 2MW. Det er så meget mere end vi skal bruge til en 10-ton motor med et kammertryk på 15 bar.\nLad mig dog lige holde på hestene og minde om at en turbopumpe til en 10-ton klasse motor er allersidste trin på udviklingsplanen. Vi har meget meget langt endnu før vi står der. Det har faktisk slet ikke været på tale at der skal turbopumper på Spica, men det gør det nu immervæk nemmere at sætte dem på en dag, skulle fristelsen blive for stor, hvis den færdige pumpe faktisk passer nogenlunde til raketten.\nTurboladere i denne størrelse koster i omegnen af 20000kr, hvis man skal ud og købe den, men nærmere på hvad hele projektet kommer til at koste, så har du ret i at det er et uretfærdigt spørgsmål, og at jeg simpelthen ikke kan svare på det. Der er simpelthen for mange variabler på dette tidlige tidspunkt. Men planen er at turbopumpeprojektet, som et selvstændigt sideprojekt, skal have sin egen økonomi. Det er ikke fair hvis et sideprojekt belaster hovedprojektet og jeg tror også at turbopumperne er spændende nok til at der er nogen der har lyst til at støtte det særskilt.\nDet bliver meget nemmere at forklare hvad der skal bruges penge til, når den første teststand er designet med sensorer og måleudstyr. Når komponenterne er fundet, så er det også meget nemmere at forklare hvor meget det kommer til at koste at komme godt i gang.\n3D print i byen\nSpaceX 3D printer motorerne til Dragon 2 i Inconel. Det er måske værd at finde ud af hvad en sådan printning koster. Man køber jo ikke printeren, men får nogle til at printe det.\nMan kan for meget små penge 3D printe stål, som hævdes at kunne klare op til 831 grader: http://www.shapeways.com/materials/steel - de klarer emner op til 762 × 393 × 393 mm\nDen her var dyrere, men det er vist nok også den forbedrede version, der kunne nå en U2.\nAluminiums trækstyrke styrtdykker ved høje temperaturer. Derfor holder jeg aluminium langt ude på et sidespor, indtil kilderne til alternativer løber tør.\nJavel, det er rigtigt. Men samtidig leder aluminium varmen godt, så måske er det bare et spørgsmål om at have masse nok der kan absorbere varmen. Et godt lag AlO2 isolerer også, og det smelter altså først ved 2000 grader C. Der er heller ingen grund til at få sådant et turbinehjul til at ligne en lastbil - turbo, der skal kunne køre 10000 timer uden problemer og med høj effektivitet. Det må da godt ligne noget fra en gammel vandmølle, hvis det er nemmere at fremstille... <grin>\nJeg kan ikke rigtig glemme PM's springvand. Han var inde på noget af det rigtige - hvis noget er godt nok så behøver det ikke at være bedre. Det skal heller ikke være for dyrt, for så har I ikke råd til at eksperimentere. Den bedst designede racerbil går i stykker lige når den passerer mållinjen.\nI øvrigt tror jeg der er problemer nok foreløbig med at lave en catpack der virker hver gang - hvis I da ikke vil fjerne stabilisatoren. Indtil det virker, kan vi jo diskutere inconel, men et oplagt forsøg var da at teste en catpack og lade "udstødningen" ramme noget støbt aluminium.\nRe: 3D print i byen\nDer er skam allerede ved at blive kigget på 3D printning til katalysatordelene.\n3D metalprintning kan virkelig mange spændende ting. En af de ting, det dog ikke kan klare, er et fornuftigt overfladefinish. Overfladen bliver "bumpet" eller "ru", hvilket skal fjernes ved polering eller efterbearbejdning. Det er bare ikke nemt på turbinehjul.\nDet er derfor jeg hælder til støbning af turbinestumper. Overfladerne kræver ingen efterbearbejdning.\nRettelse: Der er ved at blive kigget på flere forskellige katalysatorteknikker, heriblandt nogen katalysatordele fremstillet ved 3D printning.\nHold øjnene åbne i fremtiden. Sådan en Isayev motor kunne gå hen og vise sig at være et mægtigt spændende studieobjekt.\nDet lyder rigtigt godt det hele, Jacob! Glæder mig til de følgende blogs og projektets videre forløb. Behøver jeg at sige at dine blogs ikke bare er velskrevne men også særdeles lærerige og informative for en sidelinie raketnørd som mig?\nJeg er rigtig glad for at se at problemet med H2O2 gasgenerator teknikker tages op af folk der virkelig ved noget om sagen. Det vil være særdeles betryggende om man kan fortsætte med at arbejde med højstabiliseret H2O2 frem for det livsfarlige alternativ.\nOg hvem ved måske det ender med at "naboen" kommer til at stå for en del af teststanden til nogle tests da H2O2 er lettere at pumpe end LOX? Som stor fan af stereospace vil det være meget fint med mig!\nI alle tilfælde: Denne kombination af konkret realisme (Nexø og Spica) sammen med et flerårigt studieprojekt (turbopumper) er en rigtig god måde at krydre CS bloggen.\nSpændende, men det er stål blandet med bronce så gad vide hvor stærkt det er?\nDen bedst designede racerbil går i stykker lige når den passerer mållinjen.\nDet med racerbilen er rigtigt, men målet her er ikke at komme højest, men at komme op i 100km og uskadt ned. Derfor skal designet helst ikke presses helt til grænsen for CS når ikke at lave 100 turbopumper for at finde ud af nøjagtig hvor grænsen er.\nAt lade udstødningen fra en catpack ramme noget støbt alu giver ikke så meget mening. Med H2O2 er det let at beregne temperaturen og flydespændingen er et tabelopslag. At alu ikke smelter er en ting, men noget andet er om det holder til centrifugalkraften når det sidder på et hjul der spinner 50-100K RPM og er varmet op til >500 grader. Svaret er nok desværre nej.\nDet vil være særdeles betryggende om man kan fortsætte med at arbejde med højstabiliseret H2O2 frem for det livsfarlige alternativ.\nEnig i at det skønneste vil være at fortsætte med højstabiliseret H2O2. Håber Kanstrups forslag med en roterende varmeveksler overvejes så termisk dekomponering evt. kan bruges.\nEthanol og H2O2 er også en kombination jeg syntes der kunne være interessant hvis der skal pumpe på, men om det er realistisk at kunne køre den kombination uden CAT ved jeg ikke, men det kunne være sjovt at høre om der er nogen der har en ide om det kunne have gang på jord.\nRigtigt - det var vist ikke det mest heldige eksempel. Hvad jeg ville illustrere var at man ikke skal designe noget bedre end det er allerhøjst nødvendigt.\nAt alu ikke smelter er en ting, men noget andet er om det holder til centrifugalkraften når det sidder på et hjul der spinner 50-100K RPM og er varmet op til >500 grader. Svaret er nok desværre nej.\nHmm. OK, jeg vidste heller ikke der blev sigtet efter 50k RPM...\nHer er et site der omhandler Redstone A-7 turbopumpen. De har "noget" monteret foruden på peroxid- impelleren:\nKlik på billederne for en stor version!\nMan-power, Gratis fly-turbine disc & el-drevet pumpe forsøg?\nNå, der er pause i NFL play off, så der er lige tid til at blogge lidt :-)\nSå det fremgår af overskriften, så har jeg 3 ting på hjertet.\n1) Først, tak for en god blog Jacob. Jeg synes det er vildt spændende og vil derfor også gerne tilbude noget man-power. Jeg er ikke kemi ing, men vi kan evt ta en snak offline, hvis du er interesseret i at høre om kompetencer.\n2) Fra mit tidligere job, der kender jeg flere som arbejder på et mindre værksted i lufthavnen i Roskilde, hvor de overhauler Garrett TPE331'er. Turbinehjulet i sådan en fætter er ca den størrelse du leder efter og de bliver smidt i skrot kassen, når de er løbet ud for flyvetimer. Kan godt være det kræver lidt overtalelse nu, efter de for nogen år siden havde besøg af et udenland haverikommision. Der var en som havde solgt et skrottet hjul han havde fået, med fine nye falske papirer, og den separerede efter en del 1000 ekstra timer. Går ikke ud fra dine test skal være mange 100 timer, og heller ikke fuld temp eller RPM.\nJeg tænker på det røde hjul.\n3) Det lyder som om det er pumpe delen, som bliver første (største?) udfordring. Ville det så ikke være hurtigere at komme igang ved at teste pumpen med en el motor??? Og evt en gearkasse. Eller snakker vi for store effekter, til at det er praktisk?? De små 200Kw som du snakker om, burde være "nemt" at finde. De 2MW et lidt størrer bæst, men det findes. Kan være vi kan låne en af FLS. Så vidt jeg ved, så har de op til 5MW, bl.a. til kværnen i de cement fabrikker de bygger....\nHer en lille 2Mw. Applikation ukendt, men den driver en pumpe, ser det ud til. Og vejer vel ca det samme som SPICA kommer til :-)\nDer er lige en røverhistorie jeg skal have manet i jorden. Efter at have kæmpet mig gennem de 488 sider i H2O2 håndbogen, så er jeg kommet frem til to ting:\nHydrogenperoxid dampe er kun eksplosive under ganske bestemte forhold af lavt tryk og høj temperatur. Denne tilstand er ikke ret sandsynlig, da vi altid har hydrogenperoxiden under tryk, samt prøver at holde den så kold som muligt, for at holde det stabilt.\nStabilisatorens eneste formål er at forlænge hyldelevetiden af hydrogenperoxid. Hyldelevetiden bliver hævet med omkring en faktor ti. Ellers er der ikke andre effekter, udover at stabilisatoren har det med at forgifte katalysatormaterialer.\nEr det den propelformede del af LOX impelleren du mener, Peter?\nDet er en helt udramatisk "inducer". Det er en speciel "forpumpe" der hjælper med at undertrykke kavitation i pumpehjulet. NASA SP-8052 (refereret i figur ovenfor) omhandler ikke andet.\nRe: Man-power, Gratis fly-turbine disc & el-drevet pumpe forsøg?\naaaah! TPE331 er næsten lige så ikonisk som Rolls Royce Dart. Jeg bliver helt nostalgisk her. :-)\nManpower: Mange tak. Der kommer en helt officiel hververunde efter næste blog, når jeg har fået nedfældet præcist hvilke kvaliteter og kompetancer projektet får brug for. Til gengæld skal selvstændigt initiativ aldrig tages ilde op, så lad os klart tage en snak. Tag fat i mig efter fyraften på 29 918 272.\nEt turbinehjul fra TPE331'eren er ikke helt i skoven hvad angår størrelsen på en turbine-between-pumps single-shaft konfiguration. Det ville være spændende nok at kigge nærmere på et på et senere tidspunkt. Efter de lidt uheldige omstændigheder du beskriver, så lyder det også som om det kommer til at kræve lidt diplomati at få et med udenfor hegnet, så det er nok en god ide ikke at have for travlt. Der er rigtigt mange heste selv i første trin alene, men hvis man kører partial-admission, så begynder vi så småt at komme ned i de rigtige størrelsesordner. Jeg tror forresten selv jeg har haft æren af at besøge selvsamme værksted indenfor hegnet, for mange år tilbage.\nVi tester de første pumpehjul direkte i den modificerede turbolader. Der er næste lige så meget besvær associeret med at integrere et nyt pumpehjul på en gearkasse for tests. Jeg vil helst heller ikke bruge andet end turbo-kernen, da sådan en lille bitte turbine kommer til at køre rigtigt rigtigt stærkt.\nI følgende kompressormap ved 10lbs/min og et kompressionsforhold på 2,6 så bruger kompressorens impeller 9,05kW (ved 220000 RPM). Det kan være at vi kan gå op på tryk og masseflow, for at hæve effekten ud af turbinen, men vi kommer aldrig til at køre bare halvt så stærkt med flydende pumpemedier. Det betyder, at vi må bide i det sure æble og finde os i noget ekstra tab i turbinen, grundet den dårligere velocity-ratio. Dårligere effektivitet er heldigvis ikke ensbetydende med at det ikke virker alligevel.\nOK. For mig ser det ud som om de har monteret noget varmebestandigt yderst ude på impelleren, der så kan laves i normalt materiale. Det ligner lidt "juletræer" på en jetmotor.\nDet kunne måske være en ide - fremfor at lave det hele i samme materiale.\nRR dart! Argh, man får jo næsten ondt i ørene, bare af at se navnet. Det kan også skaffes, men er jo nok lige stort nok?\nJeg ringer i aften.\nPS. Mener du virkelig 220K rpm? Og ikke 22K?\nJeg mener så afgjort 220kRPM. Det er ikke en tastefejl når vi snakker om de her små djævle. :-)\nDet var nu mere ikonikken omkring Dart'en Jeg mente. Det er ikke stumper vi skal have fat i.\nBent Riis Oksen 5 år siden\nTilbage lige omkring starten af nullerne hørte jeg første gang om en ekstra turbine efter turboen på nogle lastbiler til forbedring af økonomien (TERS) Termisk Energi Recovery System.\nDer blev efter hukommelsen talt om ca 10% ekstra effekt på svinghjulet, (ca 30kw) trods der må have været lidt pumpe tap.\nPå nogle af dem var denne energi lagt direkte på svinghjulet hvorfor de må være gearede resulterende i et lavere omdrejningstal til pumben -Hvis man på den måde kan få turbine og gear i en enhed ville det så ikke være at foretrække fremfor de høje omdrejninger på pumben?\nDet passer vel også meget godt med at den har sværre ved at futte af. Sagt med andre ord: længere levetid og bedre sikkerhed. Det er ikke nogen dårlig ide!\nRe: TERS turbine?\nJeg tror de opgav ideen ikke alt for mange år senere. Nu har jeg ikke fulgt med i den teknologi, men der var vist problemer med driftsikkerheden og så er mere moderne turboer begyndt at udnytte udstødningsgassen mere effektivt.\nEksisterer TERS systemet stadig på moderne lastbiler?\nJeg tror nok de fleste er gået over til turbogeneratorer istedet for at trække direkte ind på svinghjulet.\nEt par af de steder jeg har læst om emnet er det fordi turboteknologien er ved at være meget effektiv at man gør det.\nEn af grundene til det er at få udstødningstrykket langt nok op til at kunne recirculere udstødningsgassen ind på tryksiden af kompressoren. Det meste materiale jeg har fundet er mellem 5 og 10 år gammelt, men her er lidt af det nyere:\nNu er det måske ved at stikke helt off topic, men man gør det i stor stil på skibe. Der er for 10 mill usd WHR (Waste heat recovery) på et Mærsk tripple E.\nSe evt fig 3 her.\nTroels Halken 5 år siden\nTak for interessant læsning. Alle fire dele.


Amixin tabletter: brugsanvisning - Pharyngitis\nAmiksin - vejledning til brug af tabletter. Indikationer for at tage Amixin til voksne og børn\nBlandt de mange midler, der anvendes til immunmodulerende formål, er stoffet af Tyloron, som er indeholdt i lægemidlet Amixin, foretrukket blandt analoger. Udover den aktive antivirale virkning er det kendt, at stoffet er i stand til at virke som et antitumor- og antiinflammatorisk middel.\nLægemidlet på basis af tilaxin (tilorone) hjælper med at klare mange virussygdomme ved at styrke immuniteten. Lægemidlet hjælper kroppen med at bekæmpe farlige virus, stimulere produktionen af interferon, reducerer niveauet af immunosuppression, genopretter det korrekte forhold af immunceller. Med sin harmløshed og virkningen på kroppen er lægemidlet bedre end dets modparter. Før modtagelsen skal du bruge instruktionerne til Amiksin, at ansøgningen er så effektiv og sikker som mulig.\nAmiksins instruktion giver omfattende information ikke kun om lægemidlets sammensætning, farmakologiske virkning, men også hvad er komponenten af tabletterne, hvilke optagelseskurser der er beregnet til behandling, og hvilke til forebyggelse af sygdomme hos voksne og børn. Formen af frigivelse af lægemidlet er praktisk til at tage tabletter dækket af en skal. Den vigtigste aktive komponent af tabletter er tiloron, kendt som en syntetisk interferon inducer. Ud over det aktive stof har Amiksin hjælp, som omfatter:\nTablettovertrækningen indeholder polyethylenglycol 4000, titandioxid, hypromellose, quinolingult farvestof, polysorbat 80, sycovit gul-orange. Sådanne navne på bestanddelene i formuleringen kan forårsage bekymring, men præparatet er ikke toksisk, og de beskrevne additiver må anvendes i farmakologi, og de er en del af mange lægemidler.\nDetaljeret, udtømmende information om, hvornår Amixin er fuld - Brugsanvisningen giver efter undersøgelsen, og det bliver tydeligt, at dette lægemiddel er det bedste blandt sine kolleger. Indikationer for anvendelse af Amixin er som følger:\ntil bekæmpelse af chlamydia urogenital, respiratorisk; encephalomyelitis af en viral, allergisk natur.\nInden du begynder at tage Amiksin, skal du undersøges af en læge, der vil ordinere den korrekte behandling for dig. Med forskellige sygdomme er kursdosis og indtagssystem forskellige, så det er vigtigt at vide, hvordan man drikker Amiksin i et bestemt tilfælde. Der er klassiske behandlingsregimer for hepatitis, cytomegalovirusinfektion og immundefekt:\ntil forebyggelse af hepatitis A - 125 mg en gang om ugen (dosering i et 6 ugers forløb - 750 mg);\nat helbrede viral hepatitis A: den første dag - to tabletter på 125 mg, derefter - 125 mg hver anden dag, beregnet indtagelse af 1,25 g; akut hepatitis B - samme ordning, kun kursusdosis er 2 g; akut hepatitis C, cytomegalovirus infektion - 2,5 g;\nhepatitis B og C kronisk form er behandlet som følger: de første to dage - 250 mg af lægemidlet, så - hver to dage med 125 mg, naturligvis dosis indledningsvis - 2,5 g i alt - 5 g (2,5 g efter 125 mg 1 en gang om ugen)\ntil immunkorrektion i immundefekt og HIV - 125-250 mg hver uge i 2 måneder, hvis det er nødvendigt, kan lægen udpege gentagne kurser med en pause i 4 uger;\nI chlamydia (urogenitale, respiratoriske) - de første 2 dage for 125 mg, så - den samme dosis hver 48 timer, kurset - 1,25 g; til behandling af neurovirale infektioner - en lignende ordning med et kursus på 1,5 til 1,75 g.\nOftere er antivirale lægemidler ordineret til behandling, forebyggelse af akut respiratorisk virusinfektion, influenza, når kroppen har brug for ekstra ressourcer til at håndtere muterede former for virus. Amiksin til kold er foreskrevet i henhold til den klassiske indgangsordning - de første 2 dage til 125 mg, så - hver anden dag for samme dosis kræver kurset 750 mg. Til forebyggelse af at drikke en gang om ugen til 125 mg i 6 uger. Instruktioner til brug beskriver det generelle kursus, men lægen kan justere dosen baseret på sygdomsforløbet og andre mulige faktorer.\nEffektivt lægemiddel med forskellige former for herpesvirusinfektion. Inden du begynder at bruge lægemidlet, er det vigtigt at identificere virusets form og sværhedsgraden af sygdommens forløb. Det aktive lægemiddelstof er en lige så stærk virkning på virustyper, som foreskrevet herpes Amiksin drink i et bestemt mønster: den første dag - to piller i en dosis på 0,125 g og derefter - i den samme dosis hver 48 timer. Til kurset er en dosis på 2,5 gram fuld.\nUd fra det faktum, at de fleste bronkitis fremkaldes af ARVI, så efter diagnose af denne sygdom ordinerer antivirale lægemidler. Amiksin med bronkitis bør anvendes i overensstemmelse med regimen for ARVI i de første 3 dage efter påvisning af symptomer. Hvis i disse dage antivirale ikke var ordineret, så vil kurset i fremtiden være ineffektivt. Selvmedicinering bør ikke behandles, fordi nogle gange bronkitis kan skyldes en bakteriel infektion, i hvilket tilfælde det antivirale middel er ubrugeligt.\nAntivirale lægemidler er effektive til bekæmpelse af virussygdomme, men de vil være ubrugelige i bakterielle sygdomme. Amiksin i angina er forkert for folk, der ikke kender sin virkningsmekanisme. Der er ingen oplysninger om muligheden for at behandle sådanne sygdomme med denne medicin vejledning til brug, og angina kan ikke hærdes uden antibakterielle midler. Antibiotikum og antivirale midler virker på forskellige områder og kan ikke anvendes sammenhængende, men de kan have positiv kompatibilitet med kompleks terapi.\nAlle lægemidler med antiviral aktivitet anvendes med forsigtighed til børn. Designet efter at lægemidlet til voksne, fordi børnenes immunforsvar er svagt, er det mere konkret, så Amiksin til børn kan tildeles kun efter det fyldte syv år. Behandl børn fra kulden på ordningen: når SARS ordineret barn behandling doser på 60 mg dagligt efter at have spist de første, 2. og 4. dages behandling, på samme måde at behandle influenza med komplikationer - foruden 60 mg pr dag 6 følge instruktionerne.\nBlandt bivirkningerne af Amiksin, der er nævnt i brugsanvisningen, ses ofte lidelser i fordøjelsessystemet, meget sjældent mulige symptomer på dyspepsi. Som med ethvert stof er dannelsen af en reaktionsallergisk reaktion ikke udelukket, især hvis alkoholbrug fandt sted i løbet af optagelsen. Der kan være en følelse af kuldegysninger i begyndelsen af at tage piller.\nMennesker, der er overfølsomme over for stoffets hovedstof eller til hjælpestoffer, må ikke tage det, og alle kan finde ud af en detaljeret liste over komponenter - brugsanvisningen indeholder omfattende oplysninger om tabletternes sammensætning. Under graviditet eller ammende kvinder er denne medicin kontraindiceret, og for børn, der ikke er 7 år gamle. Kontraindikationer Amiksin, der er angivet i brugsanvisningen, skal du undersøge det grundigt, inden du begynder at blive behandlet.\nDet vides at analoger af dette lægemiddel er stoffer med en lignende virkningsmekanisme - induktorer af interferon, som kan have andre aktive stoffer. Tabletter har en lignende virkningsmekanisme på immunsystemet, men det er farligt at ordinere dem uautoriseret i stedet for et andet lignende præparat, selvom prisen på midler kan afvige betydeligt. Amiksins mest populære analoger:\nPris for Amiksin\nI vores tid køb bare noget stof fra online-butikken. Oftere er et sådant køb mere rentabelt end i et konventionelt apotek. Pris Amixin fra forskellige producenter kan variere, men omkostningerne ikke overstiger grænsen på 1.000 rubler pr 10 stykker i en dosis på 0,125 g Find ud af hvor meget det koster Amiksin kan fra online-apotek mappe eller på de anmeldelser og vælge den pris, der er relevant for din tegnebog. Den gennemsnitlige pris for denne medicin er 600 rubler pr pakke, og prisen er billigere analog (Lavomax) - 300-400 s.\nAmiksin - en lavmolekylær syntetisk interferon inducer, som stimulerer dannelsen af alfa-, beta- og gamma-interferoner i kroppen. De grundlæggende strukturer producerer interferon i afhængighed tilorona (desytvuyuschee Amiksin lægemiddelstof), er tarmepitelceller, hepatocytter, T-lymfocytter, neutrofiler og granulocytter. Efter indtagelse af lægemidlet indeni bestemmes den maksimale produktion af interferon i tarm-lever-blodsekvensen efter 4-24 timer. Amiksin har en immunmodulerende og antiviral virkning.\nVed kronisk hepatitis C i den indledende fase af behandlingen er den totale dosis 2,5 g (20 tabletter). I de første 2 dage tages lægemidlet i en dosis på 250 mg pr. Dag og derefter 125 mg efter 48 timer. I fortsættelsesfasen er den totale dosis 2,5 g (20 tabletter), hvor lægemidlet administreres i en dosis på 125 mg pr. Uge. Pos dosis Amiksina - 5 g (40 tabletter), behandlingens varighed er 6 måneder, afhængigt af resultaterne af biokemiske, immunologiske og morfologiske undersøgelser, afspejler graden af aktivitet af processen.\nBørn over 7 år med ukomplicerede former for influenza eller andre akutte respiratoriske virusinfektioner lægemidlet foreskrevet i en dosis på 60 mg (1 tablet) 1 gang en dag efter måltid til 1., 2. og 4. dag af behandlingen. Kursdosis er 180 mg (3 tabletter).


FLOT BLANKFISK GÅR TIL STÅLET - Fisk & Fri\nFLOT BLANKFISK GÅR TIL STÅLET\n– Egentlig var vejret ikke det bedste til kysten her den anden dag, fortæller Frank Hagelund. – Luften 2 grader og vandet var blot 1 grad. Det regnede, men ud skulle jeg. Jeg valgte at fiske med et F-22 blink, der har en evne til at flakse lækkert ved meget korte spinstop samt fiske meget effektivt over lavere vand.\n– Efter kort tid var der en følger, så det var lidt rart at vide, at der alligevel var fisk i vandet! Efter 30 minutter huggede en fin fisk langt ude efter et spinstop. Den smukke havørred gav to flotte spring, og leverede en dejlig fight med kamp til stregen. Jeg fisker med to springringe mellem str.6 krog og min F22, hvilket gør, at jeg sjældent mister fisk, når først de er kroget.\nHavørreden var en flot fisk på 57 cm, som passede perfekt til grillen, men de øvrige mindre fisk jeg fik den dag, svømmer stadig rundt derude, så de kan få lov at vokse sig større til en anden god gang…


Kontorhus fjernet til fordel for havudsigt fra byen\nTidligere spærrede kontorhuset udsigten til Lillebælt - nu kan man se vandet fra byen Claus Bjørn Larsen\nDet lange, lige kig fra Fredericias bymidte og ned til vandet via Vendersgade er genetableret – præcis som det var meningen, da Fredericia blev planlagt i 1600-tallet.\nI løbet af de sidste par uger er et toetagers kontorhus ved Fredericias havnefront blevet brudt ned og fjernet. Nedrivningen er sket som et led i udviklingen af Kanalbyen i Fredericia – og ud fra en bærende vision om at åbne Fredericia mod Lillebælt.\nFredericia er grundlagt som fæstningsby efter renæssancens principper med lange, lige gader, der gør det muligt at se mod både nord, syd, øst og vest i byens gadekryds. Men siden industrien tog sit indtog i Fredericia, er flere af de karakteristiske sigtelinjer blevet brudt, herunder i Vendersgade, hvor en kontorbygning fra 1980’erne indtil for få uger siden spærrede udsigten og den frie adgang til vandet fra byen.\n”Den historiske stramme byplan med de lange, lige gader giver nogle udkigsmuligheder, som vi skal genoprette og sikre. Nu, hvor kontorbygningen er væk, kan man se ned til Lillebælt langt oppe fra Vendersgade, præcis som det var meningen, da Fredericia blev planlagt i 1600-tallet”, fortæller projektdirektør i Kanalbyen i Fredericia Tim Halvorsen.\nSigtelinjen ender i et byrum for alle\nDet område, som bygningen har ligget i, er solgt til A. Enggaard A/S som opfører Sønder Voldgade Kvarteret med boliger, kontorer og nye byrum. Sigtelinjen ned af Vendersgade ender her i et nyt rekreativt byrum for alle, som åbner i foråret 2019 under navnet ’Fisketorvet’.\nHusets beboere er flyttet til nye adresser i nabolaget\nKontorbygningen, som nu er væk, har tidligere fungeret som administrationsbygning for Fredericia Skibsværft. I de senere år har den været beboet af blandt andet Kanalbyen, A. Enggaard A/S og Business Fredericia, som alle er rykket ind i den nye kontorbygning Port House. Restaurant Oven Vande, som også tidligere har ligget i bygningen, kan i dag besøges i Norgesgade i Fredericia.\nVendersgade set fra Volden Joan Barløse\nVendersgade set fra Volden - før nedrivningen


Glampingtelte og campingvogne til udlejninge\nGlamping hvad er det?\nVil du nyde campinglivets glæder uden at have eget udstyr så kan du hos os leje et færdigt opstillet telt med rigtige senge. Vi har 3 typer telte – familie telt, safari telt og et lille 2 personers spidstelt. Alle telte har fast gulv, boksmadrasser som senge, “køkken”, køleskab og meget andet.\nVi lejer også campingvogne ud. Vores campingvogne er fastliggere vogne vi lejer ud.\nGlamping hvad er det? Vil du nyde campinglivets glæder uden at have eget udstyr så kan du hos os leje et færdigt opstillet telt med rigtige senge. Vi har 2 typer telte – familietelt og safaritelt. Alle telte har fast gulv, boksmadrasser som senge, “køkken”, køleskab og meget andet.\nUdlejning af Glampingtelte, familietelte, campingvogne\nPå camping uden telt…. ja det er muligt at tage på dejlig campingferie uden telt. Du kan i vores lille hjørne af Danmark leje et færdigt opslået safaritelt, familietelt eller et lille 2 personers spidstelt. Når du lejer et telt kan i bruge campingpladsens faciliteter, og alle benytte fordelene ved at være på en campingplads. Der er dejlige forhold for både børn og voksne. Vores indendørs svømmehal (1.4-1.10) er også for alle vores gæster. Der er udendørs pool som er åbent i sommermånederne.\nTeltene udlejes kun i sommerperioden og kan lejes for en eller flere dage. Skal du med færgen fra Hirtshals til Norge, Færøerne eller Island ligger campingpladsen kun ca. 5 minutters kørsel fra færgehavnen.\nGlamping er sammensat af camping og glauour = glamping. Så kan du tage på camping uden at have udstyr.\nVores “glampintelte” er safari look telte som er klar til indflytning. Her er dobbeltseng og køjeseng, samt lille køkkenniche med køleskab, kogeplade, køkkengrej og spisebord. Fast gulv og terrasse. Toilet og bad kan frit benyttes i vores fællesbygninger.\nVi har også vores familietelte (det er måske også glamping) som er fuldt udstyret med boksmadrasser til 4 personer. Teltene er kraftige villatelte, med god plads. Der er kogeplade, køleskab mm som i safariteltet.\nBare et lille telt, med plads til 2 personer. Fint til en enkelt “shelter overnatning”, når du måske ikke lige gider at slå dit eget telt op. Fast gulv men du skal selv medbringe liggeunderlag og sovepose.\nVi har enkelte campingvogne som udlejes gennem vores fastliggere. Når du lejer en fastliggervogn betaler du et beløb for leje af vognen og et beløb pr person for opholdet. Hele beløbet indbetales til campingpladsen. Prisen for leje af vognen sørger vi for til ejeren af vognen.


2018: Pakkekalender til manden - 24 gode ideer - Lou Noire\n2018: Pakkekalender til manden – 24 gode ideer 3. november 2018\t–\tKategori: Mænd\t–\tTags: Billige julegaver, Jul, Julegaver, Mænd, Pakkekalender\nAt finde på indholdet til 24 forskellige pakker kan godt være en større udfordring at komme igennem. Savner du inspiration til, hvad du skal forkæle manden med, så finder du her en liste med 24 gode forslag til pakkekalenderen. En gave behøver ikke altid at koste noget, og derfor finder du i listen også små gavekort, som du kan købe nederst på siden.\nGaver til under 150 kr.\nAlle andre gaver på listen koster alle under 150 kr. Er du på udkig efter en billig julegave til manden, kan du også bruge gave-forslagene her som inspiration til en julegave, som ikke koster så meget.\nUanset hvad du vælger at lægge i julekalenderen, så skal pakkerne selvfølgelig pakkes fint ind og hænges på en kalender. Giver tanken om at skulle købe 24 pakker dig sved på panden, er der dog også mange flotte låge-julekalendere at vælge imellem, som allerede er færdige. Se dem her: Julekalendere til manden 2018.\n1. Gavekort til en tur i biografen\nKærlighed er svær at pakke ind, men et hjerte af chokolade siger det samme. Her et julehjerte fra Konnerup Chokolade, som fås enkeltvis og i fine julegaveposer.\nJulegavepose fra Konnerup – 179.00 DKK\nDet behøver ikke at være kedeligt at få et par strømper i gave. Strømperne fra Happy Socks signalerer fest og glæde og fås i mange forskellige farver og mønstre.\nAndy Warhol Dollar Sock fra Happy Socks – 99.00 DKK. Fås i mange festlige mønstre og farver!\n4. Et gavekort til noget, han virkelig vil sætte pris på!\nDer kommer mange gode film i løbet af december, men måske har han bare lyst til at se Den Store Bagedyst. Lad ham have den ultimative råderet over fjernbetjeningen en hel aften.\nVis ham, at du tænker på ham hele dagen, selv om I ikke ser hinanden. Handskerne her skal nok holde hans hænder varme igennem den kolde vinter.\nState of WOW Melvin hansker – 100.00 DKK hos Dansk Outlet, der har mange flere gode tilbud.\nDampskibsøl fra Thurø Bryghus\nJoan Ørting Luksus Massage Olie 200 ml – 129.00 DKK\nOm denne Beer Shampoo fra Hops dufter godt, afhænger af modtageren. Men fin og pyntelig er flasken i hvert fald!\nGentleman 1933 – Hops Beer Shampoo – 45.00 DKK\n10. Et gavekort, der giver julefred i huset\nEr det skudår i år? Har en myresluger tænder? Og hvem skal køre hjem fra festen? Giv ham et gavekort, der lader diskussionen få en ende, uanset hvad I ikke lige kan blive enige om. Og det kan godt være, at han får ret, men når han vælger at indløse gavekortet, får du også ro.\n(Hvis du du får spørgsmålet om myreslugerens gebis i et julespil Trivial Pursuit, så vær på forkant og læs svaret her!)\nOm han har et stort skæg eller slet intet, så vil de fleste mænd sætte pris på håndværket hos en dygtig barber. Find din lokale barbershop ved at klikke på linket og indsæt gerne navnet på din by i søgningen her.\nFind din lokale barber ved at klikke på billedet!\n12. Et skrabe-verdenskort\nHvor mange lande har du egentlig været i? Det spørgsmål kan nok få de fleste til at begynde at tælle på fingrene. Med et skrabe-verdenskort giver du ham nu mulighed for at få et overblik over de mange rejser. Når et nyt land er besøgt, kan feltet skrabes fri.\nScratch map – hvilke lande har du været i? – 99.95 DKK\n13. En trådløs oplader\nLæg telefonen på opladeren og få den ladet op med det samme. Den smarte, trådløse oplader kan faktisk oplade hele tre apparater samtidig, dels igennem den trådløse overflade og via de to USB-porte.\nVooni Trådløs Oplader – 119.00 DKK\n14. Et lille spil, I kan more jer med sammen\nLad de erotiske terninger bestemme, hvordan natten skal forløbe. Her er alle vindere!\nSinful Erotiske Terninger 39.00\nMan skal jo altid give noget, man selv kan bruge, og med den nye cocktailshaker er der garanti for lækre cocktails i hjemmebaren!\nCocktail Shaker – 85.00 DKK\nLÆS OGSÅ: Den bedste opskrift på Piña Colada\n16. Point it – en morsom og praktisk rejsebog\nDu behøver ikke at kunne en masse sprog for at rejse rundt i verden. Med bogen Point It, kan du pege dig vej gennem verden. Bogen består af 1300 billeder, og hvis du ikke kan huske, hvad kylling hedder på kinesisk, kan du bare pege på billedet.\nMed de julede brunkageforme kan I hygge jer med at bygge kager sammen til figurer, der kan stå af sig selv! Sættet indeholder otte forme, som giver fire forskellige figurer: juletræ, snemand, slæde og rensdyr. Du finder verdens bedste opskrift på brunkagedej her: www.valdemarsro.dk/brunkager.\n3D Brunkageforme – 69.00 DKK\n18. En plade, der vækker minder\nHar han fundet pladespilleren frem fra kælderen eller købt en ny, så giv ham en plade, han vil elske. Vi bliver aldrig færdige med Kim Larsen og slet ikke med Gasolin! På Gasolin 2 kan han blandt andet nyde de populære numre “Se Din by fra Tårnets Top” og “På Banen (Derudaf)”.\nGasolin: Gasolin 2 (Vinyl-LP) – 149,95\n19. Et gavekort til opvasken\nPå en travl dag kan det være en gave i sig selv at kunne smide opvaske-kortet og lægge sig ind på sofaen. Giv en kærlig tanke videre.\n20. En sød, lille julesag, du også selv kan bruge…\nMan må gerne give gaver, der indirekte er til én selv. Især hvis han vil være med til at pakke den op. De julerøde trusser fra MISSYA skal nok vække glæde.\nMISSYA Holly String – 119.95 DKK\n21. Et gavekort til en middag med livretten\nNogle gange behøver du ikke at tænke så længe over, hvad du dog skal give ham. Et gavekort til hans yndlingsret vil helt sikkert gøre ham glad.\nMåske har I lige set Journal 64 i biografen? Giv ham bogen bag filmen eller få inspiration i bestsellerlisterne her: www.saxo.com/dk/bestsellere.\nJournal 64 af Jussi Adler-Olsen – 149.95 DKK\n23. Bacon-kunst til væggen\nEr bacon et krydderi for ham? Lad ham skilte med hans store passion og hæng bacon-skiltet på væggen.\nDefinitionen af bacon – 149.00 DKK\nKøb gavekortene her!\nVil du gerne forære ham de små gavekort i indlægget, så kan du købe dem her. Klip dem ud, læg dem i en fin kuvert og glæd ham med en personlig gave, som han vil elske dig for.\n« Årets julekalender til par fra Sinful


Bekendelser fra troldmandens lærling | Information\nHvad økonomer laver, er for de fleste lidt af et mørkeland, hvor moderne alkymister prøver at skabe værdi ud af den blå luft, mens de spår om fremtiden. Man forestiller sig let de økonomiske vismænd i trance med tarotkort og stearinlys, mens de messer »vækst, vækst, vækst« i forsøget på at forudsige BNP i 2020. I mørkelandet findes ud over vismændene også Finansministeriets ’regnedrenge’, Danmarks Statistiks ’talknusere’ og bankernes vulgærliberale finanstrolde. Med det billede af økonomer bliver man næsten overrasket over, at økonomistudiet hverken kræver kendskab til det okkulte eller involverer nærmere studier af Tolkiens samlede værker.\nØkonomi som videnskab er for mange synonymt med et virkelighedsfjernt, neoliberalt monster. Der skal nytteoptimeres, profitmaksimeres og udgiftsminimeres til ukendelighed. Frihandel er det bedste, skatter er skidt, og så længe BNP vokser, er alting godt. Man frygter let, at økonomistudiet er rendyrket indoktrinering bestående af ubestridelige falske sandheder og øvelser i at svinge spareknive på den mest brutale måde. Dette er langtfra tilfældet.\nVi arbejder ikke med sandhed\nDer er mange måder at forklare, hvad man som økonomistuderende egentlig laver. Der findes næppe to helt ens opfattelser af det, hvilket nok følger direkte af, at økonomi på ingen måde er en eksakt videnskab. Min forklaring er, at økonomi er en blanding af antagelser og sandsynligheder. Antagelserne er reelt en række forudsætninger, der beskriver, hvordan man tror, at verden grundlæggende hænger sammen. Ud fra antagelserne opbygger man modeller, der forsøger at beskrive sammenhænge, hvorved antagelserne bliver til teorier.\nMed brug af statistik og specielt sandsynlighedsregning kan man sammenholde sin teori med empiri og forholde sig til, om variationen i data stemmer overens med teoriens forudsigelser. Man skal også forholde sig til, om fejlkilder eller andre kausale forhold har indflydelse på resultatet. På baggrund af dette kan man så enten forkaste eller undlade at forkaste sin teori, men aldrig acceptere den som værende sand. Der vil altid være en sandsynlighed for, at resultatet er drevet af tilfældigheder. Det eneste, man som økonomistuderende har at arbejde med, er derfor mere eller mindre meningsfyldte teorier, der i højere eller lavere grad stemmer overens med empiri.\nVi arbejder ikke med politik\nDet, som vi reelt set lærer på økonomi, er metode og forbehold. På studiet findes der ingen eviggyldige sandheder, kun udsagn betinget af bestemte antagelser. Teorier holder, indtil de bliver afvist, og antagelserne er til for at blive anfægtet. Det er derfor, økonomi kan være så ufatteligt svært at formidle. Man kan sagtens sige, at BNP vil vokse med 2,3 pct. i 2020, men det kræver så, at der redegøres for, hvilke antagelser der ligger til grund for udsagnet, hvis det skal give nogen mening. Ellers kunne man lige så godt kaste med runer eller se på håndflader for at spå om fremtiden.\nØkonomistudiet anklages ofte for at være et moralfilosofisk projekt, der ønsker at skabe et samfund efter liberalt forbillede. I virkeligheden er det et metodetungt studie, hvor man konstant må forholde sig til nye antagelser, forsimplinger og aggregeringer samt konsekvenserne heraf. Mange tror, at vi lærer en sand lære om, hvordan samfundet skal skrues sammen, og fløden skummes. I virkeligheden er økonomistudiet et forsøg på at beskrive og forstå fænomener, der i høj grad er præget af tilfældigheder, og være bevidst om konklusionernes forudsætninger. Hvordan man synes, at samfundet bør skrues sammen, det overlader vi til politik.\n23. juni, 2014 - 05:49\n"Mange tror, at vi lærer en sand lære om, hvordan samfundet skal skrues sammen, og fløden skummes".\nMåske er problemet mest af alt at det er DJØFerne selv som er de "Mange" som tror.\n23. juni, 2014 - 06:59\nDenne helt gængse akademiker-faglighed er desværre absurd i sit omfang og den interesse, den påkalder. I bedste fald er den uden anden betydning end det, magthavere tillægger den, i værste fald ødelægger den samfund i den verden, vi sammen bebor - og intet er mere bekymrende end viljen til at agere på utilstrækkelige eller forkerte antagelser.\nJeg er begyndt at læse en ganske anderledes nyttig bog, Øjvind Larsens "Modstandens Etik", der på et langt mere overvejet og troværdigt grundlag analyserer samfundene for det, de er.


Regering følger tidsplan: Venter forlig om forsvar om to uger - Avisen.dk\nForsvarsminister Claus Hjort Frederiksen (V) og statsminister Lars Løkke Rasmussen (V), da regeringen for nylig fremlagde et udspil til et nyt forsvarsforlig. (Foto: Foto: Liselotte Sabroe/arkiv/Scanpix)\nForsvarsministeren løfter sløret for et muligt udspil til foråret om skærpet it-sikkerhed og cyberangreb.\n1. november 2017 10:46\nOpdateret kl. 11:14\nRegeringen håber på at have en aftale om det seksårige forsvarsforlig, der skal gælde frem til 2023, på plads inden for et par uger.\nDet siger forsvarsminister Claus Hjort Frederiksen (V), da Ritzau onsdag fanger ham efter et oplæg på PR-bureauet Lead Agency.\nHan ser dermed ud til at holde sin egen tidsplan.\n- Jeg håber, at vi i løbet af nogle uger kan få forsvarsforliget på plads. Jeg synes, vi er inde i en god arbejdsrytme i øjeblikket, siger han.\nDe er grundlæggende enige, og et grundigt forarbejde tyder på, at man kan skrive forliget under inden længe, mener forsvarsministeren.\n- Vi skal ned i detaljen. Jeg har haft møder med forligskredsen samlet. I øjeblikket er jeg i gang med at tale med partierne på bilateral basis, siger han.\nGenerelt vil VLAK-regeringen tilføre Forsvaret 12,8 milliarder kroner over seks år, have 500 flere værnepligtige samt en brigade på 4000 mand.\nDesuden løfter ministeren sløret for, at regeringen overvejer at komme med et udspil til foråret, som handler om at skærpe it-sikkerheden og dæmme op for cyberangreb.\nDen del, der kræver lovgivning, er nemlig holdt ude af forsvarsforliget.\n- Det er den beskyttelse, som vi gerne vil udbrede til endnu flere offentlige og private virksomheder, det holder sig inden for den gældende lovgivningsrammer, siger han.\nVil man cyberangreb til livs, skal problemet italesættes, og myndighederne samt virksomhedernes opmærksomhed om problemet skal skærpes.\n- Når jeg kigger tilbage, stiger bevidstheden om, at mange virksomheder og institutioner er sårbare på det her. Meget kan afhjælpes, hvis man hele tiden opdaterer it-systemer og opdaterer sine firewalls, siger ministeren.


BRAIN FREEZE - Stærk menthol med ekstra menthol smag\nEkstra ekstra stærk menthol\nNormalt gør engelske Wizmix meget ud af at lave spændende smagskombinationer, men de har gjort en enkelt undtagelse med Brain Freeze, der i store træk er rendyrket menthol, tilsat mere menthol og med lidt ekstra menthol drysset på toppen.\nSom navnet mere end antyder, er den rigtig stærk. Den går lige i hjernebarken, og efterlader ingen tvivl om, at du er blevet ramt af den berygtede Brain Freeze. Det er så absolut ren menthol med ekstra menthol på!\n3 stk. x BRAIN FREEZE\nLidt ekstra krummelurer på smagen\nWizmix har dog alligevel ikke helt kunne holde sig på måtten, og har tweaket smagen en smule for at gøre den helt optimal. Det indebærer bl.a. en lille snert af sødme i denne e væske, som fylder mentholsmagen lidt bedre ud. Der spores også forskellige afrundende elementer, herunder en note af Mint Imperial.\nIkke desto mindre er det den stærke menthol, der brænder 100% igennem. Hvis du har lyst til en lidt mere afdæmpet og ekstra raffineret menthol, der kan dampes gennem længere tid, bør du helt sikkert også tage et kig på Menthol Asylum-varianten.\nSmagsdesign efter europæiske smagsløg\nHovedparten af juicerne på markedet kommer i dag fra Kina, da det jo er her produktionen er billigst. Wizmix følger dog ikke denne trend – overhovedet. De mener, at smag og behag varierer på tværs af kontinenterne, og foretrækker derfor at juicen udvikles og produceres lokalt her i Europa.\nDet er som udgangspunkt en lidt dyr holdning, men resultatet er blevet så godt, at salget er eksploderet. Det betyder masseproduktion, og dermed gode priser, der kan konkurrere med juicerne fra Østen – og kvalitet og smag er i en liga helt for sig selv!\nSpecialbygget juice-fabrik i Peterborough\nWizmix har fået produktionsfaciliteterne specialbygget, og alt er placeret i hjembyen Peterborough, der ligger i den østlige del af det centrale England et godt stykke fra London på landkortet. Juicen håndteres i et såkaldt ”Clean room”, hvor alt er klinisk rent.\nProduktionen overvåges også minutiøst, og der er unik sporing på hver eneste flaske. Råvarerne udvælges med omhu og indkøbes fra engelske leverandører, der naturligvis er godkendte i henhold til skrappe krav fra fødevaremyndighederne i England.\nDu anmelder: BRAIN FREEZE\nPer-Eyvind - (Indsendt den 08/12/2016)\nVery nice - The best menthol I have tried


Disney (DIS) arkiver\nKøb Disney - The Ultimate Global Diversified Entertainment Company\nOpdateret: 2 September 2021\nDisney (DIS) cementerede for længst sig selv i hovedet på både forbrugere og investorer som stjernen i underholdningsverdenen. Dets mærke er synonymt med underholdning, selvom det oprindeligt udelukkende er en barnecentreret slags.\nI dag er det et mangefacetteret underholdningsselskab, der sidder et sted mellem at være en mediebestand og en teknisk aktie, med alle de konsekvenser for værdiansættelsen, der kaster op.\nDet er også en bestand, der så ud til at lide, at den måske var en af pandemiens tabere, men faktisk er kommet sig pænt. Så meget i virkeligheden, at det er i en glimrende position til at være en af de store vindere i streamingkrigene, og det alene gør det til grund nok til at købe til langsigtede investorer.\nHvis du havde købt Disney -aktier i den sidste uge af marts 2020 ($ 85), ville din investering være mere end fordoblet i værdi. Aktierne er i øjeblikket prissat til $ 183.\nDisney-prisdiagram 1-dages stearinlys, 2. september 2021. Diagrammet er tilladt TradingView. Køb Disney -aktier på eToro for 0% provision\nDerudover har virksomheden en stor fordel i forhold til sine konkurrenter i form af sine forlystelsesparker og feriesteder, der spænder over hele verden, og hvor besøg forbliver øverst på ønskelisten for mange børn, for ikke at nævne voksne.\nSlog Netflix i sit eget spil\nSå lad os komme til tallene og spørgsmålet om, hvordan man værdsætter Disney.\nDisneys indtjening var bedre end forventet i første kvartal, og omsætningen lå på $ 17 milliarder i de tre måneder, der sluttede 3. juli, sammenlignet med $ 11.9 milliarder i samme periode sidste år, hvilket er en stigning på 45%.\nDriftsresultatet var $ 1.44 mia. Mod $ 1.03 mia. I første kvartal. og et betydeligt tilbagefald på 2. kvartal 2020, hvor virksomheden havde et tab på over $ 4 mia. Nettoresultatet for 2. kvartal var $ 918 millioner, selvom fortyndet indtjening pr. Aktie var $ 0.471 mod $ 0.739 i første kvartal.\nDens Disney+ streamingtjeneste har samlet 116 millioner abonnenter og slået analytikernes forventninger til 114.5 millioner. Netflix er på 200 millioner, men væksten aftager, mens Disney+ vokser, efterhånden som Star Wars- og Marvel -franchisen trækker nye abonnenter til, hjulpet af det lavere prispunkt.\nCovid-19-restriktioner ophæves i Europa og USA, selvom spredningen af Delta-varianten og afmatningen i vaccintilførsel i USA stadig er en bekymring-der er tegn på, at dette er begyndt at påvirke økonomisk aktivitet.\nIkke desto mindre vil genåbningen af sine forlystelsesparker og feriesteder betydeligt øge indtægterne i betragtning af de fedtmargener, de rentable virksomheder har kommando over.\nDer er også immaterielle fordele ved disse kundevendte operationer ved at levere en slags glorieeffekt af forbruger goodwill, der øger dens brandværdi og fungerer som et klæbrigt element med hensyn til engagement og som en tragt til andre produkter og tjenester.\nIngen andre medier eller tech -virksomheder har disse fordele. Det skal ikke undervurderes. Mange inden for teknologi grinede af Apple, da det begyndte at åbne mursten og mørtelbutikker, men de har fungeret som brandambassadører og ud over at bevise en service som detailforretninger, giver også et supporttæppe til forbrugere, der ved, at de altid kan booke til genial Bar for at få ordnet tingene.\nHvis Disney blev værdsat på de samme p/e -multipler som Netflix eller Amazon "30 til 50% stigning i aktionærværdien" Michael Wolf, administrerende direktør og grundlægger af Activate.\nDisney handler på ap/e på 37, hvilket kan sammenlignes positivt med Netflix's 47 og Amazon's 55, mens dets studiekonkurrenter som Universal er på lave multipla (10.8), sandsynligvis fordi de er billige af en grund.\nTheme Parks en juvel i kronen til Disney\nMen der er meget mere ved Disney end bare streaming. Dens aktiver omfatter også filmproduktion, en krydstogtskib, forlag og selvfølgelig dens forlystelsesparker, som vi allerede har nævnt.\nI modsætning til Netflix betyder Disneys diversificerede virksomheder, at det ikke har alle sine æg i en kurv på den måde, som Netflix gør.\nNår det er sagt, så langt som dets filmstudievirksomhed rækker, har Disney gledet lidt på kasseandelen i USA 2020 (til tredjepladsen på 19.7%). Det er ikke længere den største spiller, med konkurrenten Sony på nr. 1 på, 22% andel, Universal nr. 2 med 21.7%, Warner Brothers nr. 4 på 11.6%) og Paramount på nr. 5 med 8.2%af det amerikanske billetkontor.\nDen tidligere administrerende direktør Bob Iger brugte mange penge på en opkøbstur, hvor virksomheden købte aktiver fra Fox, købte Lucas Films, Pixar og Marvel, hvor sidstnævnte viste sig at være et glimrende forslag.\nDisney skiller sig ud fra mængden, da branchens konsolidering accelererer\nDisneys opkøbsaktivitet afspejler den bredere konsolidering, der finder sted i medierummet, delvis drevet af virkningen af streamingtjenesterne, men også de teknologiske ændringer ud over det, har for eksempel ført til nedgang i kabel og stigning i tilsluttet tv, med Chromecast, Roku og Amazon Fire.\nMen langt fra teknologi er mediefirmaers fjende, har det faktisk ført til et boost i omsætning og overskud generelt.\nMen den måske største trussel mod virksomheder i virksomheder som Disney kommer fra Big Tech i form af Amazon, Google, Facebook og Apple.\nSå er der omstruktureringen hos Discovery og dens succes med Discovery+ og Warner med HBO Max, for ikke at nævne den mulige sammenhæng mellem Viacom-CBS og Comcast og Amazon, der erhverver MGM for 8.5 milliarder dollars.\nIndholdet er konge, og Disney har masser af det\nMen hvis der er en konstant inden for alle fusions- og erhvervelsesvaner (M&A), er det, at indholdet er konge.\nDisney har et bibliotek med indhold at dø for, og det vil Amazon også i nogen grad efter, at MGM -aftalen er gennemført.\nApple bruger en lille formue på at lave originalt indhold til Apple TV+, men til Apple, der er kyllingefoder. Alligevel er de store omkostninger ved at konkurrere i dette miljø en vigtig drivkraft for M&A, og konsolidering kunne se flere Big Tech -firmaer dykke ind for at købe et mediefirma eller to.\nMen på trods af al den støj ligner Disney med sit omfattende bibliotek, populære indholdsfranchiser og super rentable forlystelsesparker og feriesteder og tilhørende merchandising og royalties indtægtsstrømme mere og mere det bedste bud på afkast på kort sigt i underholdningsindustrien, som samt at være en langsigtet investering, man skal have.\nDu kan købe Disney for 0% provision på den globale investeringsplatform eToro.\nTags Disney (DIS), underholdningslagre


2Seduce stimulerende intim creme - 30 ml fra Cobeco Pharma\nForside / Butik / Plejeprodukter & elskovsmidler / 2Seduce stimulerende intim creme – 30 ml\n2Seduce stimulerende intim creme – 30 ml\nCreme til ekstra stimulering af de kvindelige kønsdele. Pirrende creme til stimulering af f.eks. klitoris. … læs mere her\nVarenummer (SKU): 3358 Varekategori: Plejeprodukter & elskovsmidler\nDenne 2Seduce stimulerende intim creme – 30 ml er kun et enkelt produkt blandt alle de varer, vi har med her på siden. Mange leder efter tilbud og kommer ofte frem til, at det findes på denne side: Gå til shop\nVarefakta 2Seduce stimulerende intim creme – 30 ml\nVarenavn: 2Seduce stimulerende intim creme – 30 ml\nKøb 2Seduce stimulerende intim creme – 30 ml fra Cobeco Pharma i dag til kun kr. 329.00, så sendes den direkte til din adresse.\n2Seduce stimulerende intim creme – 30 ml fra Cobeco Pharma\n2Seduce stimulerende intim creme – 30 ml fås sammen med en masse andre varer lige her i shoppen i varegruppen . Der følger også hele 365 dages returret. der sikrer dig, hvis du mod forventning skulle fortryde købet af din vare. Det overrasker ikke nogen, at der er mange der køber, 2Seduce stimulerende intim creme – 30 ml i den kendte webshop Shytobuy DK, der har alle de efterspurgte varer i deres sortiment. Der er mange varer i shoppen og i det store udvalg, kan du helt sikkert finde noget du kan li, som jo fx kan være produktet er på siden. Ved at købe dine varer i en webshop, er varerne billigere, det skyldes bl.a. at sådan noget som husleje kan være meget lavere, da en god beliggenhed ikke er nødvendig.\nFordele når du køber 2Seduce stimulerende intim creme – 30 ml online\nHandler du varer i en dansk webbutik, får du nogle bedre betingelser, som ikke nødvendigvis findes i fysiske butikker. Dansk lov kræver af webshoppen, at de skal give dig 14 dages returret. efter du har købt dine varer, og nogle webshops har valgt at give mere og det kommer dig tilgode som forbruger. At handle online giver dig også en anden fordel, som er et stort udvalg, og prissammenlignen er let at foretage, i den store skov af webshops, der er derude. Og i dag kan du uden videre sammenligne priser så snart du lige har fem minutter, og sidder ved computeren eller med din telefon. Ved at købe dine varer online, slipper du for, at bæreposen med varerne går i stykker på vej hjem. Når du har købt dine varer, sendes de til din adresse, medmindre du vælger at få dem sendt til din arbejdsadresse, og det kan frit vælges, når du angiver leveringadresse. I onlineshoppen er der ingen kø så gå let og ubesværet direkte til kassen, når du er færdig med at handle, så undgår du skrigende unger, der plager deres forældre om slik og søde sager.\n83 anmeldelser af 2Seduce stimulerende intim creme – 30 ml\nVær den første til at anmelde “2Seduce stimulerende intim creme – 30 ml” Annuller svar\nShytoBuy | Stud 100 | Spar penge med 4-pak


Silas Holst i tårnhøje hæle . Skal spille hovedrollen som drag. - Out & About\n13. april 2021 12. april 2021 Michael Kristen Kristensen // out&about\tDet Ny Teater, Kinky Boots, Silas Holst\t3 min read\nSilas Holst spiller drag i tårnhøje hæle i succesmusicalen Kinky Boots. Foto: Det Ny Teater\nEn af de seneste års største musicalsucceser på Broadway får nu Danmarkspremiere på Det Ny Teater. Kinky Boots rammer vort land til februar 2022.\nFortællingen startede som en episode af BBC dokumentarserien ”Trouble at the Top”. Historien blev grenet, blev til en bog, en film og ja en musical. En musical med fuld fart, glitter, glimmer og masser af skønne dragqueens. Kinky Boots er dyrket af musicalnørder og mange betragter den som en af LGBT+ aktivist, Hollywood- og fashionstjernen: Billy Porters største musicalpræstationer.\nDette varmhjertede hit af en musical, som er inspireret af virkelige begivenheder, fortæller historien om to mennesker uden noget til fælles – eller det tror de i hvert fald. En fabriksejer, som kæmper for at redde familieforetagendet, og Lola en fabelagtig entertainer med en vildt spændende ide. Med en smule medfølelse og en masse forståelse lærer dette umage par at omfavne deres forskeligheder og skabe en serie robuste stiletter, som verden ikke har kendt mage!\nEn mangfoldig fortælling, til kamp mod fordomme og det at ture tage chancen, samt nye veje.\nEt Smash-hit af en musical\nKinky Boots havde uropførelse på Broadway i 2013. Den modtog samme år 13 Tony-nomineringer og vandt hele 6 af priserne herunder årets Tony for Bedste Musical og Bedste Musik og senere tre Laurence Olivier Awards i London herunder prisen for årets Bedste Nye Musical. Historien er oprindelig en bog og i år 2005 blev musicalen filmatiseret.\nMusik og sange er af 80’er-ikonet Cyndi Lauper, som står bag megahittene ‘Girls Just Wanna Have Fun’, ‘True Colors’ og ‘Time After Time’.\nKender man musicalen fra Broadway, så kan man godt begynde at glæde sig til spektakulære kostumer, lækre popsange og ægte feel good-historie. Google og Youtube er din ven, hvis du skal havde stillet nysgerrigheden inden. Uden at lave for stor reklame, kan vi afsløre, at filmen lige nu er tilgængelig på HBO Nordic.\nSilas Holst Som Drag\nHan har for længst markeret sig som en af Danmarks førende musicalstjerner og er igennem sine mange års deltagelse i Vild med Dans, blevet folke-eje og kær. Det er selvfølgelig: Silas Holst, vi snakker om og han skal spille rollen som Lola og ifører sig de høje hæle, for selvfølgelig er en musical om sko ikke komplet uden et par, der i den grad stjæler showet. Her er det de knæhøje, glimtende, røde og helt utroligt høje støvler der er blevet et ikoniske varemærke for forestillingen.\nPå instagram skriver Silas Holst i et opslag:\n”Så må det endeligt siges højt!!! I 2022 trækker jeg i de helt høje hæle på @detnyteater…. jeg skal spille Lola i Kinky Boots!! En forestilling jeg elsker og som har gået sin sejrsgang verden over siden 2013 pga. sin skønne historie og fantastiske musik (skrevet af Cindy Lauper) Nu kommer den endelig til DK – og jeg fatter stadig ikke helt det er mig, der er den heldige at få lov og fylde de sko ud!! Håber vi ses i teatermørket!!!”\nI 2019 vandt han Vild med Dans sammen med Jakob Fauerby. De var således det første par af samme køn i programmet. Sidste år dansede han med skuespiller Nukâka Coster-Waldau, og her blev der også leget med køn og fordomme. Silas Holst bevist blandt andet, at han også mestrer at danse i hæle, hvilket skabte en del debat.\nGarvede musical folk bag\nI andre roller medvirker Lars Mølsted, Monica Isa Andersen, Rasmus Fruergaard, Kim Hammelsvang, Emil Birk Hartmann, Sebastian Harris, Camille Cathrine Rommedahl, Søren Torpegaard og mange flere.\nIscenesættelsen er lagt i hænderne på Lee Proud. Tidligere har han koreograferet Spillemand på en tagryg og Oliver på Det Ny Teater samt en lang række prisvindende forestillinger i både England, resten af Europa og Asien. Med Kinky Boots på Det Ny Teater debuterer Lee Proud som instruktør. Scenografien står ligeledes britiske Paul Farnsworth for. Han har skabt scenografi til en lang række af Det Ny Teaters succeser – senest Spillemand på en Tagryg og Oliver.\nLæs også: Danmark lukker ballet\nBilletter til Kinky Boots finder du her.\n← Aalborg får LGBT+ Rådgivning\nSøger du kærlighed på landet? →\n31. januar 2020 14. september 2021 Henrik Sieben // out&about\nNykøbing Falster Revyen er tilbage med bravour\n14. juni 2021 14. september 2021 Henrik Sieben // out&about


Gobelin af slaget ved Øland på Rosenborg - Kongernes Samling\nKongernes SamlingRosenborgSlottets historieRum og genstandeRum 21: RiddersalenSlaget ved Øland\nSlaget ved Øland 1. jun. 1676, hvor den svenske flåde mistede sine tre største skibe. I midten synker admiralskibet “Kronan”, mens det beskydes af “Christianus Quintus”. Til højre overgiver “Svärdet” sig og til venstre rammer “Äpplet” et skær.\nPokal af bjergkrystal\tFlintelås-musket\tChristian 5., 1681\tChristian 5. med sin halvbroder, ca. 1671\tBernt van der Eichen\t1675-1700